घरमा उनका साथीहरूको जमघट हुँदा सबैको चाहना अफगानी चिकन नै हुन्छ । हुन त उनी नुडल्स बनाउन पनि खप्पिस छन् । जसरी कपाललाई सुन्दर शैलीमा ढालेर व्यक्तिलाई आकर्षक बनाउँछन् त्यसैगरी खाना सजाउन पनि उनलाई त्यत्तिकै जाँगर चल्छ । ‘खाना सजाएर सर्भ गर्दा हेर्दै खाऊँखाऊँ लाग्ने हुनुपर्छ', नीलले भने, ‘मलाई कहिलेकाहीँ कुलिनरी आर्ट पनि कपाल सजाएजस्तै लाग्छ । गाँजर, काँक्रोको स्लाइस काट्दा कपाल काटेजस्तो लाग्छ ।' नीलको विचारमा कपाल काटेरमात्र हुँदैन, त्यसलाई सुहाउँदो रङ पनि दिनुपर्छ । खानामा पनि उस्तै नियम लागू हुन्छ । खाना सजाउने कला राम्रो भयो भने त्यसले आकर्षित गर्छ । खाऊँखाऊँ लाग्छ । मनले मागेर खाएपछि मजा पनि आउँछ ।
